  Виталий Пронин Алигес Эстониын фин-угор Википедиослы сӥзем семинар ортчиз.Вань люкаськемъёс мадизы Википедиоссы сярысь, тодматӥзы шуг-секытъёсынызы. Соос милям огвыллемесь вылӥллям: гожъясьёс ӧжыт, эскерымтэ (ӵемысь фактической янгышъёсын) статьяос. Нош карелъёслэн но вепсъёслэн эрико энциклопедизы воксё бӧрдон калын - соос «инкубаторысь» поттэмын ӧвӧл на: Википедизы вордскем кылынызы вань, но отысь статьяосыз лыдӟыны уг луы - уг адӟисько. «Инкубаторысь» потон понна соослы тужгес ӧжытсэ 2 сюрс статья гожтоно. Трос ӧвӧл кадь, но гожъясьёс ӧвӧл.Удмурт Википедия кӧня ке умойгес югдурын. Туннэ нуналлы отын 3 сюрс 600-лэсь уно статья. Сомында гожтэмын 10 ар ӵоже! Ӵошатон понна: башкир Википедиын 10 ар ӵоже гожтэмын 30 сюрслэсь уно статья, сое азинтонэ отын пырисько дышетӥсьёс, тодосчиос, пенсионеръёс но дышетскисьёс. Нош ми дорын уно тодосчиос Википедия шоры шудон шоры сямен учко: котькин отчы гожъяны быгатэ бере, кыӵе ӟечлыкез луоз статьялэн? Фин-угор Википедиос пӧлын тужгес азинскемын финъёслэнэз, отын али 376 сюрслэсь ятыр статьяос, эстон Википедиын - 125 сюрслэсь уно.Вань ке тӥляд асьтэлэн гожтэм ужъёсты, туспуктэмъёсты, кудъёсыз тэк кыллё, интыялэ соосты Википедие - udm.wikipedia.org.Елена Рябина  